Diari Oficial de la Generalitat Valenciana


Sumari del DOGV 2856, del 25-10-1996 (1996/839682)

ORDRE de 21 d'octubre de 1996, de la Conselleria d'Agricultura i Medi Ambient, per la qual s'estableixen ajudes per a pal·liar els danys produïts per la pedra durant els mesos de juliol i agost de 1996.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2856

Data del DOGV
:   25-10-1996

Secció del DOGV
:   ALTRES DISPOSICIONS

Número del document
:   1996/839682


Data del document
:   21-10-1996

Organisme emissor
:   Conselleria d'Agricultura i Medi Ambient

Tipus de document
:   Ordre

ORDRE de 21 d'octubre de 1996, de la Conselleria d'Agricultura i Medi Ambient, per la qual s'estableixen ajudes per a pal·liar els danys produïts per la pedra durant els mesos de juliol i agost de 1996.   
Durant els passats mesos de juliol i agost, una sèrie de tronades que van produir pluges acompanyades de calamarsa van afectar greument diverses comarques de les províncies de Castelló i alguns municipis de la província de València.  
El fenomen meteorològic va ocasionar danys en infraestructures públiques, com ara camins, murs i sèquies, en paratges amb forts desnivells, com també en les collites i en l'arbratge de cítrics, fruiters, ametlers i oliveres amb esquinçaments de troncs i branques, a conseqüència de la calamarsa i dels forts vents associats. També van patir danys, amb destrucció parcial o total, cobertes de granges ramaderes, en la major part de fibrociment, i cobertes d'hivernacles, en làmines de polietilè.  
Davant aquesta situació, la Conselleria d'Agricultura i Medi Ambient ha decidit establir unes ajudes econòmiques que pal·lien, en la mesura d'allò possible, els greus efectes produïts i permeten la recuperació econòmica de les explotacions afectades, com també mesures per a la reparació dels danys causats en la infraestructura pública de les zones agrícoles dels municipis afectats. Atesa la data avançada de l'exercici actual, es preveu un percentatge d'ajudes per a aquest any de 1996 i la resta per a l'exercici 1997.  
Per això i d'acord amb les atribucions conferides per l'article 35 de la Llei de Govern Valencià,  
ORDENE  
Article primer  
La Conselleria d'Agricultura i Medi Ambient concedirà ajudes econòmiques als titulars d'explotacions agrícoles o ramaderes que hagueren resultat afectades per les tronades de juliol i agost de 1996 en l'arbratge o en les cobertes de granges o hivernacles i que es troben situades en els municipis que figuren en l'annex d'aquesta ordre, i a les cooperatives i SAT de producció i comercialització en les condicions i els límits establerts.  
Article segon  
Els auxilis econòmics per als titulars d'explotacions tenen per objecte concedir subvencions per a la compra de productes cicatritzants i fungicides utilitzats per a prevenir la possible entrada d'infeccions en les plantacions, com també per a la reposició de cobertes en els hivernacles i les instal·lacions ramaderes afectades.  
En el cas de les cooperatives i SAT de comercialització que hagen vist disminuïda la seua activitat econòmica almenys en el 30 per cent de la seua activitat normal, podran accedir a bonificacions en les despeses fixes d'aquest exercici en la quantia que s'establisca.  
Article tercer  
L'import de les ajudes per a compra de cicatritzants i fungicides i per a cooperatives i SAT de comercialització serà de 87.289.898 de pessetes a càrrec de l'aplicació pressupostària 62.43.74.545.76.0, línia 1698 (Protecció de les rendes dels agricultors); el d'ajudes per a reposició de cobertes serà de 5.000.000 de pessetes a càrrec de l'aplicació 34.55.26.026.81.4, línia 1957 (Ajudes per a reposició de béns de capital afectats per adversitats), tot això del pressupost de 1996.  
Si resultaren insuficients aquests imports per a atendre les sol·licituds presentades, i en el cas de l'habilitació de crèdit adequat en els pressupostos de la Generalitat Valenciana per a 1997, s'anunciaran els nous imports disponibles, que finançaran les subvencions corresponents a les sol·licituds no ateses en aquest exercici, sense necessitat de la nova presentació.  
Article quart  
Les ajudes per a les cooperatives i SAT de comercialització revestiran la forma de subvenció del 15 per cent de les despeses fixes de l'últim exercici relatiu a despeses de personal fix, cotitzacions a la Seguretat Social, interessos i amortitzacions de crèdits per a inversió i impostos d'activitats econòmiques i de béns immobles, en tot cas amb un límit de 4 milions de pessetes per sol·licitud.  
Article cinquè  
Les sol·licituds d'ajuda es presentaran, mitjançant impresos que seran facilitats per la Conselleria d'Agricultura i Medi Ambient, en les oficines comarcals de la mateixa Conselleria o en qualsevol dels llocs que es determinen en l'article 38 de la Llei 30/1992, en el termini de trenta dies a partir de la data de publicació d'aquesta ordre en el Diari Oficial de la Generalitat Valenciana.  
A les sol·licituds d'ajuda per compra de productes fungicides i cicatritzants caldrà adjuntar la documentació següent:  
- Fotocòpia compulsada del DNI o NIF,  
- Factura acreditativa del pagament del producte.  
Per a les sol·licituds d'ajuda per reposició de cobertes en hivernacles o instal·lacions ramaderes afectades, caldrà adjuntar:  
- Fotocòpia compulsada del DNI o NIF,  
- Pressupost o factura de la reposició de cobertes.  
Quan les sol·licituds d'ajuda siguen per a les cooperatives i SAT de comercialització, aquestes caldrà adjuntar la documentació següent:  
- Fotocòpia compulsada del NIF;  
- Certificat del registre corresponent, on s'acredite estar al dia en les obligacions registrals;  
- Certificat del compte de resultats i de les despeses fixes corresponents a l'últim exercici aprovat per l'òrgan competent, i informe de previsions per a aquest exercici;  
- última declaració de l'impost sobre societats.  
Article sisè  
Els imports màxims de subvenció que es concediran per la compra de productes fungicides i cicatritzants seran els següents:  
'  
Cultiu Pessetes/Hectàrea  
Cítrics 16.000  
Fruiters i ametlers 8.000  
Oliveres 4.000  
Article setè  
Els imports màxims de subvenció per a la reposició de cobertes en els hivernacles i les instal·lacions ramaderes afectades seran del 100 per cent de l'import del pressupost o de la factura aportats. Per al pagament de subvencions sobre la base del pressupost aportat caldrà acreditar el compliment de l'objecte de la subvenció mitjançant la factura corresponent i els justificants de pagament.  
Article vuitè  
Es delega en els directors territorials de la Conselleria d'Agricultura i Medi Ambient a Castelló i València la resolució de concessió i pagament de les ajudes. El director territorial, amb l'informe previ dels directors de les oficines comarcals, decidirà en cada cas si les quanties sol·licitades es corresponen amb les despeses reals per unitat de superfície o per unitat d'obra de reposició o reparació, i pel que fa a les cooperatives o SAT, resoldrà amb l'informe tècnic previ de les oficines comarcals sobre la previsió de la minva del 30 per cent, com a mínim, de l'activitat del beneficiari.  
Article novè  
Si en el termini de sis mesos des de la data de publicació de l'Ordre no s'haguera dictat resolució expressa, s'entendrà desestimada.  
DISPOSICIONS FINALS  
Primera  
Es faculta el director general de Producció Agrària i Pesca perquè dicte les instruccions necessàries per al desplegament d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 21 d'octubre de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ  
ANNEX  
Relació de municipis afectats  
Província de Castelló  
Alquerías del NiÑo Perdido Onda  
Benicarló PeÑíscola  
Betxí Rossell  
Burriana San Jorge  
Cálig Sant Mateu  
Canet lo Roig Traiguera  
Figueroles Vilafamés  
La Jana Vila-real  
La Pobla Tornesa Villavieja  
Lucena del Cid Vinaròs  
Nules Xert  
Província de València  
Alpuente Chella  
Anna Sellent  
Ayora Titaguas  
Bolbaite